[Video] Porsche is wéér die baan se baas | Maroela Media
Porsche is wéér die baan se baas (Foto: Porsche)
Die Porsche 911 GT2 RS is die vinnigste sportmotor om ŉ rondte van die wêreldberoemde Nurburgring Nordschleife te voltooi. Dié tyd van 6 minute 47.3 sekondes is Woensdag behaal.
Porsche het vir homself ŉ doelwit van 7 minute 5 sekondes gestel toe hy aan die GT2 RS begin ontwikkel het, sê Frank-Steffel Walliser, adjunkpresident van motorsport en GT motors by Porsche. Te danke aan spanwerk, die ingenieurs, werktuigkundiges en bestuurders is dié doelwit met 17.7 sekondes geklop.
Dit is nou amptelik. Die 911 GT2 RS is die sterkste en vinnigste 911 ooit. Die Duitser, Lars Kern, en Brit, Nick Tandy, het elkeen vyf rondtes onder 6 minute 50 sekondes gedoen in twee verskillende motors. Andreas Preuninger, direkteur van die GT-modelreeks, voel dit is nie net die rekord nie, maar eerder die vyf rondtes wat die 911 se staal wys. Hy is beïndruk dat twee voertuie, en twee renjaers, sulke tye kan behaal, keer op keer.
Die rekordrondte is 19:11 behaal in ideale toestande. Die rekord is gemeet op die 20.6 km lange Nordschleife. Die gemiddelde spoed om die baanrondte is 184.11 km/h.
Die sterkste, vinnigste 911 is in Junie vanjaar bekendgestel by die Festival of Speed in Goodwood, VK. Die hart van die GT2 RS is ŉ 515 kW, 750 Nm sessilinder-bokserenjin met twee turboaanjaers. Die GT2 RS weeg 1 470 kg met ŉ vol tenk brandstof. Let wel, 0 tot 100 km/h neem slegs 2.8 sekondes en hy kan ŉ topspoed van 340 km/h behaal.
wow dit was aangenaam om saam te ry ;-)